<classify> AGIZO la Rais John Magufuli alilolitoa wakati akizungumza na wakimbiza Mwenge wa Uhuru Kitaifa mwaka huu Ikulu jijini Dar es Salaam hivi karibuni, limeanza kutekelezwa baada ya Mkuu wa Mkoa wa Shinyanga, Zainabu Telack, kumsimamisha kazi Ofisa Manunuzi Ugavi wa Manispaa ya Shinyanga.Rais Magufuli alipokutana na wakimbiza Mwenge hao siku moja baada ya kilele cha mbio hizo Oktoba 14, mwaka huu, aliwaagiza wakuu wa mikoa, wilaya na wakurugenzi wa sehemu ambazo miradi yake ilikataliwa kuzinduliwa na Mwenge huo kutoa maelezo ndani ya siku 10 kuhusu kukataliwa huko.Katika Manispaa ya Shinyanga, Kituo cha Afya Kambarage na majengo matano yalikataliwa kuzinduliwa sababu ya matofali kuwa chini ya kiwango na kufuatia hali hiyo, RC, Telack alimwagiza Mkurugenzi wa Manispaa ya Shinyanga kumsimamisha kazi Ofisa Ugavi wao, Mwita Peter.Ameagiza hayo baada ya ziara ya kushitukiza Kituo cha Afya Kambarage juzi na kubaini mabati yanayotaka kuezekea majengo mapya yapo chini ya kiwango na kuagiza yarudishwe yalikonunuliwa.Alisema haiwezekani Serikali kuwa inaingia hasara kwa kusababishwa na watendaji wazembe na hivyo kuiagiza ofisi ya Taasisi ya Kuzuia na Kupambana na Rushwa Takukuru kuchunguza juu ya manunuzi ya mabati hayo, vifaa ambavyo havistahili kuezekwa kwenye majengo ya kituo hicho cha afya Kambarage.Nakuagiza Mkurugenzi huyu Ofisa Manunuzi kuanzia sasa ni bora akapumzike nyumbani kwake ili kupisha uchunguzi ufanyike juu ya manunuzi ya mabati haya...hatuwezi kuendelea kufanya kazi na watendaji wapinga maadili na kuitia hasara serikali, amesema TelackMabati haya yarudishwe na ununuzi wake ukafanyike kupitia Shirika la Viwango Tanzania TBS ili yakiezekwa yachukue muda mrefu na kuendana na thamani ya fedha na siyo kuchakachua na kuitia hasara Serikali kwa kuharibu fedha za matengenezo eneo moja wakati tuna miradi mingi ya kutekeleza, amesema.Mkurugenzi wa Halmashauri ya Manispaa ya Shinyanga, Geoffrey Mwangulumbi alisikitishwa na vitendo vya watumishi wake kufanya kazi chini ya kiwango na kusababisha Kiongozi wa Mwenge wa Uhuru, Charles Kabeho kukataa kuweka jiwe la msingi baada ya majengo hayo kujengwa kwa matofali mabovu.Ofisa Manunuzi, Peter alidai alinunua mabati hayo kwa kushauriana na watu mbalimbali na hakujua kama yapo chini ya kiwango. Kabeho alikataa kuweka jiwe la msingi kwenye ujenzi wa majengo ya Kituo cha Afya Kambarage Agosti 22, yaliyogharimu Sh milioni 500.  <topic>: KITAIFA 